《碧梧翠竹堂》
明代·释良琦

碧梧翠竹之高堂，乃在玉山西石冈。
浓阴昼护白日静，翠气夜含清秋凉。
堂中美人双鸣珰，不独痴绝能文章。
北海李生共放旷，东林惠远同徜徉。
张骞乘槎下银潢，奉诏远降天妃香。
帷中灵风神欲语，坛上五色星垂光。
舟回鲸涛溯长江，故人宛在江中央。
入门相见各青眼，花间促席飞霞觞。
清歌遏云锦瑟张，亦有众宾相颉颃。
祢衡赋就惊满座，宽饶酒深真醉狂。
黄河东流雁南翔，轺车明朝归帝乡。
玉堂掖垣梧竹长，题诗寄远毋相忘。